***Loveći Amy*** (eng. *Chasing Amy*) je američka romantična komedija iz 1997. koju je napisao i režirao Kevin Smith, a glavne uloge tumače Ben Affleck, Joey Lauren Adams, Jason Lee, Dwight Ewell, Jason Mewes i sam Smith. Radnja se odvija oko crtača stripa, Holdena, koji se zaljubi u lezbijku Alyssu. Bio je to treći Smithov film, te je ponovno stekao priznanje kritičara. Iako u biti ljubavni film, *Amy* ima tipične Smithove satirične šale, u rasponu od seksualnih promatranja do referenci na *Ratove zvijezda*.

Film je zaradio 12,02 milijuna $ u američkim kinima, što ga je činilo tek 110. najkomercijalnijim filmom godine.

Radnja
------

Crtači stripa Holden McNeill i Banky Edwards zajedno prave strip serijal *Bluntman i Chronic*. Na jednoj strip konvenciji, Holden upoznaje crtačicu Alyssu, te se ubrzo zaljubi u nju. Pošto oni zajedno izlaze na pića te se često šale, on pretpostavlja da se ona i njemu sviđa, sve dok se ne šokira kada sazna da je ona lezbijka. Ipak, odluči ostati prijatelj s njom. Banky pak smatra da ga ona samo sputava te narušava njihov zajednički rad i prijateljstvo. Holden naposljetku prizna Alyssi da ne može više biti prijatelj s njom jer gaji dublje osjećaje za nju. Začudo, ona pristane te oni završe u krevetu i postanu par, na čuđenje Bankyja.

Kada mu Alyssa prizna svoja seksualna iskustva, Holden se iznenadi te smatra da joj nije dovoljan. Banky i dalje ima animozitet prema njoj te joj ne vjeruje. Kako bi se riješio taj sukob, Holden predloži seks u troje. Time smatra da će biti na istoj razini kao i Alyssa, dok će se Banky opustiti prema njoj. Alyssa odbija jer je završila sa tom fazom života te ne želi sudjelovati u eksperimentu. Nakon toga, veza se raspadne. Godinu dana kasnije, Holden i Alyssa se ponovno sretnu na jednoj strip konvenciji, te još uvijek imaju osjećaje jedno za drugo. Holden joj pokaže strip, *Proganjajući Amy*, u kojem je svoje dogodovštine i neuspjelu vezu s njom stavio u priču.

Glumci
------

* Ben Affleck - Holden McNeil
* Joey Lauren Adams - Alyssa Jones
* Jason Lee - Banky Edwards
* Dwight Ewell - Hooper X
* Jason Mewes - Jay
* Kevin Smith - Silent Bob
* Ethan Suplee - Fan
* Scott Mosier - Kolekcionar
* Casey Affleck - Malo dijete
* Matt Damon - Shawn Oran
* Brian O'Halloran - Jim Hicks
* Carmen Llywelyn - Kim
* Guinevere Turner - Pjevač
* Joe Quesada - on sam

Nagrade
-------

**Nagrada nezavisnog duha**

* **Osvojeno**
	+ najbolji sporedni glumac - Jason Lee
	+ najbolji scenarij
* **Nominacije**
	+ Najbolji film

**Zlatni globus**

* **Nominacije**
	+ najbolja glumica u komediji ili mjuziklu - Joey Lauren Adams

Kritike
-------

> Ovo je mogao biti početak zapleta za ispraznu seks-komediju, ali Smith je ambiciozniji i suptilniji. Dok na površini film bliješti sa oštrim, ironičnim dijalozima, stvaraju se dublji odnosi, te se *Loveći Amy* razvija u film sa dirljivim uvidima. Većina romantičnih komedija stavljaju lažne prepreke na putu prave ljubavi, ali Smith zna da na jednoj razini nema ničegfa smiješnoga o ljubavi: to je ozbiljna stvar, u kojoj je tvoje cijelo biće u opasnosti (zato ljubavnici mogu biti tako smiješni za ostatak nas). Ali za Smitha, *Loveći Amy* predstavlja velik korak naprijed u rang najzanimljivijih novih redatelja današnjice...Poput Tarantina, on je voljan slijediti likove u teme koje ih opsjedaju, čak i kada skreću sa priče. Ovdje, primjerice, dobivamo urnebesan govor na strip konvenciji o rasizmu bijelog imperijalizma "Svete trilogije" (*Ratovi zvijezda*), kojeg daje odličan lik zvan Hooper (Dwight Ewell)--gay crnac čija militantna mržnja je dijelom zezancija a dijelom prava bol skrivena u ironiju. 
> 
> – Roger Ebert

> *Loveći Amy* najsuptilniji je i najzreliji dio njegove humoristične trilogije o New Jerseyju, kojemu su prethodili *Trgovci* i *Štakori iz šoping centra*. U njemu se Kevin Smith potpuno neočekivanom dubinom posvetio istraživanju odnosa muškarac - ženaa, žena - žena, muškarac - muškarac kroz priču o dvojici najboljih prijatelja, crtačima stripova...Osim odličnih karakterističnih zafrkantskih dijaloga, cinizma i ironije, Smith se više nego ikada prije bavi otvorenim iskazivanjima emocija. Vrlo inteligentno kroz usta svojih junaka postavlja pitanja koja bi mnogi od nas postavili da se nađu u sličnim situacijama, samo kad se ne bi plašili da će ispasti glupi (recimo, kako jedna djevojka može poševiti drugu bez umjetnih pomagala?), a odmah i daje i odgovore na njih. I ovoga puta njegovi likovi, dakle, ponovno puno pričaju, većinom o seksu, ali je Smith poradio i na obogaćivanju svoga vizualnoga stila.
> 
> – Arsen Oremović

Izvori
------

1. ↑  „Chasing Amy (1997)". Box Office Mojo.
2. ↑  Roger Ebert (18. travnja 1997). „Chasing Amy (1997)". rogerebert.com.
3. ↑  Ilinčić, Oremović & Heidl 1999, str. 119-120

Literatura
----------

* Ilinčić, Dražen; Oremović, Arsen; Heidl, Janko (1999). *Kino i video vodič '99*. Zagreb: Večernji list. ISBN 9789539770202.

Vanjske veze
------------

* Službeni veb-sajt
* *Chasing Amy* na sajtu IMDb
* *Chasing Amy* na filmskoj bazi podataka TCM
* *Chasing Amy* na AllRovi-u
* *Chasing Amy* na Box Office Mojo-u
* *Chasing Amy* na Rotten Tomatoes-u ()
* *Chasing Amy* na Metacriticu